CELEX: C2006/178/67
Language: da
Date: 2006-07-29 00:00:00
Title: Sag T-152/06: Sag anlagt den  6. juni 2006  — NDSHT Nya Destination Stockholm Hotell & Teaterpaket mod Kommissionen

29.7.2006   
            
            
               DA
            
            
               Den Europæiske Unions Tidende
            
            
               C 178/37
            
         Sag anlagt den 6. juni 2006 — NDSHT Nya Destination Stockholm Hotell & Teaterpaket mod Kommissionen
   (Sag T-152/06)
   (2006/C 178/67)
   Processprog: engelsk
   Parter
   
      Sagsøger: NDSHT Nya Destination Stockholm Hotell & Teaterpaket AB (Stockholm, Sverige) (ved lawyers M. Merola og L. Armati)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Søgsmålet antages til realitetsbehandling.
            
         
               —
            
            
               Den anfægtede beslutning annulleres.
            
         
               —
            
            
               Kommissionen tilpligtes at indlede en procedure i henhold til artikel 88, stk. 2, EF.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Sagsøgeren anfægter Kommissionens beslutning om ikke at forfølge sin undersøgelse af sagsøgerens klage vedrørende tre former for støtte til Stockholm Visitors Board AB (»SVB«), nemlig: Den årlige tildeling fra Stockholms bystyres budget til fordel for SVB, den løbende dækning af SVB's tab før skat af selskabets moderselskab samt selskabets fortrinsadgang til offentlige midler til dækning af de tjenesteydelser, der er omfattet af Stockholm-Kortet. Kommissionen konkluderede, at disse foranstaltninger ikke udgjorde ulovlig støtte.
   Sagsøgeren gør gældende, at Kommissionen med vedtagelsen af den anfægtede beslutning har tilsidesat flere bestemmelser i traktaten og forordning nr. 659/1999 (1).
   Sagsøgeren gør for det første gældende, at Kommissionens undladelse af at indlede den formelle undersøgelsesprocedure udgør en tilsidesættelse af artikel 88, stk. 3, EF samt artikel 4 i forordning nr. 659/1999. Ifølge sagsøgeren var Kommissionen bekendt med støttens eksistens og var ikke i besiddelse af tilstrækkelige oplysninger til at fastslå, at de omhandlede foranstaltninger kunne kvalificeres som eksisterende støtte.
   Sagsøgeren gør for det andet gældende, at Kommissionen foretog urigtig anvendelse af artikel 87 og artikel 66, stk. 2, EF, for så vidt som den erklærede, at godtgørelsen for at udføre opgaverne vedrørende turistinformation var omfattet af bestemmelserne om tjenesteydelser af almen økonomisk interesse.
   Sagsøgeren gør for det tredje gældende, at Kommissionen foretog urigtig anvendelse af artikel 87 og 88 EF samt artikel 1, litra b), i forordning nr. 659/1999, da den erklærede, at såfremt godtgørelsen for opgaver vedrørende turistinformation skulle betragtes som støtte, ville der være tale om eksisterende støtte og ikke ulovlig støtte, der under alle omstændigheder ville være forenelig med fællesmarkedet.
   Sagsøgeren gør for det fjerde gældende, at Kommissionen foretog urigtig anvendelse af artikel 87, stk. 1, og artikel 88, stk. 3, EF, da den fastslog, at SVB's erhvervsmæssige aktiviteter blev udført på markedsbetingelser og derfor ikke blev finansieret af statsstøtte. Sagsøgeren gør navnlig gældende, at Kommissionen undlod at tage stilling til spørgsmålet om dækningen af SVB's tab af dette selskabs moderselskab, der er fuldstændigt ejet af bystyret.
   Endelig gør sagsøgeren gældende, at der er sket tilsidesættelse af begrundelsespligten samt tilsidesættelse af princippet om god forvaltningsskik, da varigheden af den indledende undersøgelse var for lang.
   
      (1)  Rådets forordning (EF) nr. 659/1999 af 22.3.1999 om fastlæggelse af regler for anvendelsen af EF-traktatens artikel 93 (EFT L 83, s. 1).